ፒዮንግያንግ አዲስ የባላስቲክ ሚሳኤል ሙከራ አደረገች
ፒዮንግያንግ አዲስ የባላስቲክ ሚሳኤል ሙከራ አደረገችድርጊቱ የተባበሩት መንግስታት ድርጅት ህግና ማዕቀብን የተላለፈ ነው ተብሏል፡፡ በሰሜን  ኮሪያ  ላይ ከባድ ማዕቀብ ሊጣልባት እንደሚገባ አሜሪካ አሳሰባለች፡፡     በፀብ አጫሪነት በተደጋጋሚ ስሟ የሚነሳው ሰሜን ኮርያ የባላስቲክ ሚሳኤል ሙከራን  ማካሄዷን  ገፍታበታለች ፡፡አሜሪካና ተባባሪዎቿ ሰሜን ኮርያ ትልቋ የዓለም ስጋትና የኮርያ ባህረሰላጤ የውጥረት መንስዔ ነች በማለት ቢወነጅሏትም፡፡ የተባበሩት መንግስታት ድርጅትን ማዕቀብ በመተላለፍ ኒውክሌርና ሚሳኤልን በማልማትና በመሞከር የምትወቀሰው ፒዮንግያንግ አሁንም የማን አለብኝነትን ጎዳና ምርጫዋ አድርጋ እየተንቀሳቀሰች ትገኛለች ፡፡ አዲስ የረጅም ርቀት ተወንጫፊ የባላስቲክ ሚሳኤልም ሞክራለች፡፡ሚሳኤሉን የማስወንጨፉ ሂደት ከፒዮንግያንግ ሰሜን ምዕራብ ኩሶንግ መነሻውን በማድረግ በመቶዎች የሚቆጠሩ ኪሎ ሜትሮችን ተጉዞ የጃፓን ባህር ላይ ማረፉን የጃፓንና የደቡብ ኮርያ ባለስልጣናት መግለፃቸውን ቢቢሲ ዘግቧል፡፡አዲሱ የባላስቲክ ሚሳኤል ከአሁን በፊት በሰሜን ኮርያ ከተሞከሩት ሚሳኤሎች የተለየና አዲስ መሆኑ ተመልክቷል፡፡ በ2ሺ ኪሎ ሜትር ከፍታ 700 ኪሎ ሜትር ርቀት የተወናጨፈው ሚሳኤል በሰሜን ኮርያና በጃፓን አየር ላይ 30 ደቂቃ ተጉዟል፡፡የዘርፉ ባለሙያዎች ሚሳኤሉ በመደበኛ ከፍታ እንዲወናጨፍ ቢደረግ ከአራት ሺ እስከ ስድስት ሺ ኪሎ ሜትር ሊጓዝ እንደሚችል መናገራቸውን ሮይተርስ አስነብቧል፡፡የሚሳኤል ሙከራው አዲሱ የደቡብ ኮርያ ፕሬዚዳንት ሙን ጄ ኢን መንበረ ሥልጣናቸውን ከተቆናጠጡ ከቀናት በኋላ ነው የተደረገው፡፡ድርጊቱ ከፒዮንግያንግ ጋር ጥሩ ግንኙነት ለመፍጠር ዘመቻ ለመጀመር ባቀዱት አዲሱ የሴዑል ፕሬዚዳንት ላይ ተፅዕኖ ማሳረፉ አልቀረም ተብሏል፡፡ፕሬዚዳንት ሙን የአገሪቱን የፀጥታ ምክር ቤት በመሰብሰብ ባደረጉት ውይይት ‹‹ድርጊቱ ፀብ አጫሪነት ነው፡፡ የመንግስታቱን ድርጅት ህግ የጣሰ እርምጃ ነው፡፡›› ብለዋል፡፡ፒዮንግያንግ አቋሟን ማስተካከልና መለወጥ ከቻለች ሴዑል ከፒዮንግያንግ ጋር ለመወያየት በሯን ክፍት ማድረጓን ፕሬዚዳንት ሙን ጨምረው ገልፀዋል፡፡ የሰሜን ኮርያ ሙከራ ጠንካራ ማዕቀብ መጣል እንደሚገባ መልዕክት ያስተላለፈ ነው ብላለች፡፡የተባበሩት መንግስታት ድርጅት የፀጥታው ምክር ቤት አባል አገራት በሰሜን ኮርያ ላይ ጠንካራ ማዕቀብ እንዲጣል ግፊት እንዲያደርጉና እንዲተባበሩ አሳስባለች፡፡የጃፓን ጠቅላይ ሚኒስትር ሺንዞ አቤ የፒዮንግያንግን የዓለም ስጋትነት ያሳየ ድርጊት ሲሉ ቻይና የፀጥታው ምክር ቤት ማዕቀብን የተላለፈ ህገ ወጥነት ነው ብላች፡፡ በጉዳዩ ዙሪያ ፒዮንግያንግ ያለችው ነገር የለም፡፡በዚህ ዓመት በተለያዩ ጊዜያት ሰሜን ኮርያ ያደረገቻቸው ተደጋጋሚ የሚሳኤል ሙከራዎች ዓለም ዓቀፉን ማህበረሰብ እያስቆጣ ይገኛል፡፡ የመንግስታቱን ድርጅት ማዕቀብን በመጣስ አምስት የሚሳኤል ሙከራዎችን አድርጋለች፡፡ ረጅም ርቀት ተወንጫፊ ሚሳኤሎችንም እያለማች ነው፡፡( ምንጭ:ቢቢሲ)   